"เฮลท์แคร์"จะกลับมา กรุงศรียันพื้นฐานปึ้ก-ราคาถูก
กรุงศรีมั่นใจโกลบอลเฮลท์แคร์ยังอนาคตดี คาดหลังเลือกตั้งประธานาธิบดีสหรัฐ กลับมาเด่นได้อีก
27 เม.ย. 2559

กรุงศรีมั่นใจโกลบอลเฮลท์แคร์ยังอนาคตดี คาดหลังเลือกตั้งประธานาธิบดีสหรัฐ กลับมาเด่นได้อีก
นายเกียรติศักดิ์ ปรีชาอนุสรณ์ ผู้ช่วยผู้อำนวยการฝ่ายการลงทุนทางเลือก บริษัทหลักทรัพย์จัดการกองทุน (บลจ.) กรุงศรี เปิดเผยว่า หลังจากผ่านช่วงการเลือกตั้งประธานาธิบดีสหรัฐ หุ้นในกลุ่มโกลบอลเฮลท์แคร์จะกลับมามีผลดำเนินงานที่โดดเด่นกว่าหุ้นโลกได้อีกครั้ง
“ช่วงนี้เป็นเพียงปัจจัยผันผวนระยะสั้นเท่านั้น ถ้าสามารถก้าวผ่านไปได้ในระยะกลาง-ระยะยาว จะไปต่อได้ เนื่องจากปัจจัยพื้นฐานของบริษัทในกลุ่มนี้ยังเหมือนเดิม และมีโอกาสเติบโตได้อีกในอนาคต” นายเกียรติศักดิ์ กล่าว
นายเกียรติศักดิ์ กล่าวว่า หลังจากที่ราคาหุ้นในกลุ่มเฮลท์แคร์ปรับลดลงตั้งแต่ปี 2558 ทำให้มูลค่าหุ้นในกลุ่มนี้กลับมาน่าสนใจอีกครั้ง โดยเฉพาะเมื่อเทียบกับหุ้นทั่วโลก รวมถึงหุ้นกลุ่มโรงพยาบาลในประเทศไทย
ปัจจุบันราคาต่อกำไร (พี/อี) หุ้นกลุ่มเฮลท์แคร์ปรับลดลงเหลือประมาณ 17 เท่า จากที่เคยขึ้นไปสูงกว่า 20 เท่า และกำไรต่อหุ้น (อีพีเอส) มีโอกาสเติบโตได้มากกว่า 10% ขณะที่ พี/อี หุ้นโลกอยู่ที่ 17 เท่าเช่นเดียวกัน แต่กำไรเติบโตเพียง 7-8% เท่านั้น 
“ถ้าเทียบกับหุ้นโรงพยาบาลไทย ตอนนี้ พี/อี อยู่ที่ 40-50 เท่า โดยที่เติบโตได้ปีละประมาณ 10% หากไม่มีการควบรวมกิจการ ซึ่งโรงพยาบาลถือเป็นธุรกิจที่ดี แต่ พี/อี ควรไปถึง 40-50 เท่าหรือไม่ นอกจากนี้หากมีความเสี่ยงอะไรเข้ามากระทบก็มีโอกาสที่จะปรับลดลงได้มาก และมีโอกาสผันผวนสูง” นายเกียรติศักดิ์ กล่าว
น.ส.เอลวีน่า ลี กรรมการผู้จัดการ ฝ่ายบริหารตราสารทุน เจ.พี.มอร์แกน แอสเซท แมเนจเมนท์ ผู้จัดการกองทุน JPMorgan Funds–Global Healthcare Fund ซึ่งเป็นกองทุนหลักของกองทุนกรุงศรีโกลบอลเฮลธ์แคร์อิควิตี้ปันผล (KF-HEALTHD) กล่าวว่า ที่ผ่านมานักลงทุนตอบสนองต่อข่าวแผนการปฏิรูปสาธารณสุขของนางฮิลลารี คลินตัน ผู้สมัครประธานาธิบดีสหรัฐมากเกินไป 
“ปีนี้เป็นโอกาสดีสำหรับคนที่พลาดการลงทุนกลุ่มเฮลท์แคร์ในปีที่ผ่านมา แต่โอกาสยังมีอยู่ทั้งปี เพราะเป็นปีที่มีการเลือกตั้งราคาหุ้นจะผันผวนตามข่าว เพราะฉะนั้นค่อยๆ ทยอยสะสมไปได้” 
เช่นเดียวกับกองทุนหลักที่ลงทุนเพิ่มในหุ้นขนาดกลาง-เล็กหลายตัวในกลุ่มไบโอเทค ที่ราคาปรับลดลงมาจนอยู่ในระดับที่น่าสนใจ